A pega na cultura popular galega

miniatura|300px|Pega en voo
A seguir recóllese a impronta que ten a **pega na cultura popular galega**, xunto a algunhas crenzas populares ó redor desta ave tan común no medio rural de Galicia.

En xeral, a pega rabilonga (ou, simplemente, **pega**) está considerada como ave de mal agoiro, por grallar e comer carniza, como tamén acontece con outros córvidos. Non obstante, tamén pode traer boa sorte: en Moraña cren que se, ó ir por un camiño, sae pola dereita, é sinal de boa sorte, pero se sae pola esquerda agoira mala sorte . Por Cambados cren que o canto dunha pega anuncia cartas no correo.

:: *Vaise o sol*
:: *e vén as lúa*
:: *Que non entren as coruxas*
:: *nin os mouchos nin as **pegas***
:: *nin as bruxas!*
:: *¡Nin os corvos que graxean!*

O voo dunha pega, como o dun moucho ou outra ave nocturna, por riba do tellado dunha casa ou ó redor desta, especialmente se nesa casa hai alguén enfermo, considérase agoiro da súa morte. Tamén se supón agoiro de morte escoitar o berro dunha pega á esquerda, pero se se escoita cara á dereita non pasará nada.

## Sinonimia 
Recibe tamén os nomes de *pega rabilán*, *pega rabilarga* e *pega rabuda*, polo longo rabo característico; o de *pega lagarteira*, por comer estes réptiles; e o de *pega carracheira*, *pega carrachenta* ou *pega porca*, por comer carniza.

E dá nome a outro córvido, o gaio (*Garrulus glandarius*), que tamén se coñece como * pega carniceira*, *pega carnizá* *pega da fraga*, *pega marcha*, *pega marxa*, *pega marza*, *pega reboldá*, *pega rebordá*, *pega rebordán*, *pega rebuldán*, *pega rebuldana*, *pega reburdá* ou *pega retordá*.

## Locucións 
* *Escuro coma un pego*.
* *Meterlle os pegos no niño*.
* *Ollo de pega*: calosidade que se forma nas dedas dos pés.
* *Pan de pega* ou *pan pego*: posta de ovos da barbantesa (*Mantis religiosa*), máis coñecida como *rumeallos*.
* *Picado das pegas*: picado das vexigas.
* *Ventar as moscas, como as bestas amatadas*.

## Refraneiro 
* *A besta, de amatada, de lonxe ve vir as pegas*.
* *Cando as pegas cantan, algo ventan*.
* *Cregos, frades, pegas e choias, dou ó demo istas catro xoias*.
* *Cregos, pegas e choias, dou ó demo estas tres xoias*.
* *Cregos, pegas e choias, o demo cargue con todas*.
* *Dáme pega sin mancha, dareite moza sin chata*.
* *Dáme unha pega sin mancha, dareiche unha maza sin chata*.
* *Di a pega, e todos din dela*.
* *Díxolle o corvo á pega: bótate alá, que eres negra*.
* *Falando da pega,pola porta chega*.
* *Niño feito, pega morta*.
* *Non hai pega sin mancha negra*.
* *Onde a pega ten o ollo, alí ten o seu ovo*.
* *Quen anda ás pegas atópaas brancas e negras*.
* *Tanto pica a pega no trobisco, que creba o pico*.

## Cantigueiro 
* *Canta a rula, canta a rula,/ canta no niño da pega:/ non sei se será sinal/ de que vén a morte negra* Xaquín Lorenzo (1973).
* *Vaite pra alá, carrouceira,/ cara de bico de pega,/ que cando te vexo vir/ penso que é a morte negra*.

## Notas 
## Véxase tamén 
### Bibliografía 
* 
* 
* 
* 
* 
* 
* 
* 
*  [facsímile da Ed. Maxtor, Valladolid 2001, ISBN=84-95636-77-8]
* *Saudade. Verba Galega nas Américas*, México, maio 1943, 24 [Luis Alonso Girgado e outros: ed. facsímile do Centro Ramón Piñeiro para a Investigación en Humanidades, 2008. ISBN: 978-84-453-4557-3].
*